Wisselbou, biologiese produkte gee sonneblom hupstoot | Landbou
Deur sonneblomme met mielies op te volg, het die boerdery ook sy mielie-opbrengste verbeter. Die materiaal wat ná stroop oorbly, is goud werd en word weer in die grond ingewerk.
Vandag maak sonneblomme amper 'n kwart van mnr. Frik van Rooyen se produksie uit, en met 'n kombinasie van grondvogbewaring en biologiese produkte maak hy 'n reusesukses daarvan.
Nood leer dalk bid, maar dit het Suid-Afrikaanse boere ook geleer om nie bang te wees om oplossings te beproef nie. Die droogte wat produsente in Noordwes in die tweede dekade van die 21ste eeu getref het, het baie boere gedwing om met nuwe oë na hul boerderye te kyk.
Dit was ook die geval in mnr. Frik van Rooyen se boerdery naby Coligny in Noordwes toe die droogte hom gedwing het om van sy tradisionele monokultuur-mielie-aanplantings af te wyk en sonneblomme aan te plant.